લોકસભાની સામાન્ય ચૂંટણી દરમિયાન અને ત્યાર બાદ સરકાર બનાવવાની સાથે જ વડા પ્રધાન મોદીઅે રાષ્ટ્રીય વિચાર દ્વારા દેશના લોકોનું ધ્યાન કેન્દ્રિત કરવા માટે પ્રયત્ન કર્યો હતો. નાના ઉદ્યોગકર્મીઓને મુદ્રા બેન્ક દ્વારા સક્ષમ બનાવવા, કાળાં નાણાંની સામે કાયદો બનાવવા, ભ્રષ્ટાચાર પર પગલાં ભરવાં, દેશની જરૂરિયાતનાં માળખાંને મજબૂત કરવા અને ગામડાં, ખેતીવાડી તથા ખેડૂતને ધ્યાનમાં રાખી તેઓની કાર્યશૈલીને મહત્ત્વ આપવા આ બજેટમાં નિર્ણય કરાયો છે. છેલ્લા બે વર્ષમાં વિપક્ષ અને મીડિયા સરકાર સામે ભ્રષ્ટાચારનો એક પણ પ્રશ્ન ઉઠાવી શકી નથી એટલે નિરર્થક મુદ્દાઓ પર સરકારને ઘેરવા અને દેશની છબી ધૂંધળી કરવાનું એક ષડયંત્ર ચલાવાઇ રહ્યું છે.